Fjármálafræðsla fyrir framhaldsskólanema í Hólminum Ungmennaráð Stykkishólms , í samstarfi við æskulýðsnefnd bæjarins , stóð fyrir fjármálafræðslu fyrir framhaldsskólanema í síðustu viku á Fimm fiskum í Stykkishólmi . Ungmennaráðið hefur verið starfandi í nokkurn tíma og hefur unnið að því að koma með hugmyndir að ýmsum hlutum tengdum framhaldsskólanemum og var fjármálafræðsla ein af þeim hugmyndum sem upp hafa komið í vinnu ungmennaráðsins . Fulltrúi á vegum Kaupþings kom og hélt fyrirlesturinn en hún hefur heimsótt flesta skóla á höfuðborgarsvæðinu auk skóla víða um landið . Fengu krakkarnir meðal annars fræðslu um það hvernig á að lesa úr launaseðlum , útskýrt var það sem dregið er af laununum og af hverju það er gert . Þá var farið yfir hluti varðandi LÍN , hlutabréfamarkaðinn og yfirdráttarheimildir ásamt því að segja reynslusögur sem tengdust því að eyða háum fjárhæðum í föt og aðra hluti . Sigrún Björk Sævarsdóttir fulltrúi í ungmennaráðinu sagði fjármálafræðsluna hafa verið mjög skemmtilega og fróðlega og þetta sé klárlega eitthvað sem krakkarnir þurfi að hugsa út í nú þegar þau fara að standa meira á eigin fótum .